Vyf dood in gru-botsingFoto: Verskaf Die polisie in Limpopo ondersoek ŉ saak van strafbare manslag nadat vyf mense in ŉ botsing buite Groblersdal dood is. Kol. Moatshe Ngoepe, woordvoerder van die polisie, het gesê ŉ motor en ŉ vragmotor was Woensdagmiddag in ŉ trompop botsing naby Mochadi betrokke. Die bestuurder van die motor en vier insittendes, onder wie twee kleuters, is op slag dood in die botsing. Een van die motor se passasiers het die botsing oorleef, maar is ernstig beseer en na ŉ nabygeleë hospitaal gehaas vir dringende mediese behandeling. Die bestuurder en sewe passasiers van die vragmotor het volgens Ngoepe ook ernstige beserings opgedoen en is ook na nabygeleë hospitale geneem vir behandeling. Volgens Ngoepe is die proses om die oorledenes te identifiseer steeds aan die gang. Die presiese oorsaak van die ongeluk word ondersoek. Foto: Verskaf